李周彈箏歌
作者：吳融
朝代：唐

paragraphs: 古人云：絲不如竹，竹不如肉。
乃知此語未必然，李周彈箏聽不足。
聞君七歲八歲時，五音六律皆生知。
就中十三弦最妙，應宮出入年方少。
青騘慣走長楸日，幾度承恩蒙急召。
一字雁行斜御筵，鏘金戛羽凌非煙。
始似五更殘月裏，淒淒切切清露蟬。
又如石罅堆葉下，泠泠瀝瀝蒼崖泉。
鴻門玉斗初向地，織女金梭飛上天。
有時上苑繁花發，有時太液秋波闊。
當頭獨坐摐一聲，滿座好風生拂拂。
天顏開，聖心悅。
紫金白珠霑賜物，出來無暇更還家。
且上青樓醉明月，年將六十藝轉精。
自寫梨園新曲聲，近來一事還惆悵。
故里春荒煙草平，供奉供奉且聽語。
自昔興衰看樂府，秪如伊州與梁州。
盡是太平時歌舞，旦夕君王繼此聲，不要停弦淚如雨。